CELEX: 32021R1889
Language: ro
Date: 2021-07-23 00:00:00
Title: Regulamentul delegat (UE) 2021/1889 al Comisiei din 23 iulie 2021 de modificare a Regulamentului (CEE) nr. 95/93 al Consiliului în ceea ce privește extinderea măsurilor de reducere temporară a obligațiilor de utilizare a sloturilor orare ca urmare a crizei provocate de pandemia de COVID-19

29.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 384/20
               
            
         REGULAMENTUL DELEGAT (UE) 2021/1889 AL COMISIEI
         din 23 iulie 2021
         de modificare a Regulamentului (CEE) nr. 95/93 al Consiliului în ceea ce privește extinderea măsurilor de reducere temporară a obligațiilor de utilizare a sloturilor orare ca urmare a crizei provocate de pandemia de COVID-19
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CEE) nr. 95/93 al Consiliului din 18 ianuarie 1993 privind normele comune de alocare a sloturilor orare pe aeroporturile comunitare (1), în special articolul 10a alineatul (5),
         întrucât:
         
                     (1)
                  
                  
                     Criza provocată de pandemia de COVID-19 continuă să cauzeze o scădere a traficului aerian determinată de scăderea semnificativă a cererii de transport aerian și de măsurile directe luate de statele membre și de țările terțe în vederea limitării răspândirii COVID-19. Eurocontrol a raportat că, în prima jumătate a anului 2021, nivelul traficului aerian în spațiul aerian al SEE a fost destul de stabil și a reprezentat aproximativ 38 % din cel înregistrat în aceeași perioadă din 2019, cu o tendință de creștere. Conform previziunilor Eurocontrol, se preconizează că media anuală a traficului aerian va atinge 50 % în 2021 și 72 % în 2022, pe baza celui mai realist scenariu.
                  
               
                     (2)
                  
                  
                     Aceste circumstanțe sunt independente de voința transportatorilor aerieni, iar ulterioara anulare voluntară sau obligatorie a serviciilor lor aeriene în funcție de evoluția cererii este un răspuns necesar sau legitim la aceste circumstanțe.
                  
               
                     (3)
                  
                  
                     Potrivit articolului 8 alineatul (2) din Regulamentul (CEE) nr. 95/93, coroborat cu articolul 10 alineatul (2), transportatorii aerieni trebuie să utilizeze cel puțin 80 % dintr-o serie de sloturi alocate sau își pierd drepturile dobândite ca urmare a unei utilizări prealabile asupra respectivelor sloturi (așa-numita regulă „folosești sau pierzi”). Având în vedere criza cauzată de pandemia de COVID-19 și pentru a proteja soliditatea financiară a transportatorilor aerieni și a evita impactul negativ asupra mediului provocat de operarea zborurilor cu factor de încărcare zero sau aproape zero doar cu scopul de a-și menține sloturile orare pe aeroporturile respective, regula „folosești sau pierzi” a fost suspendată în perioada 1 martie 2020-28 martie 2021.
                  
               
                     (4)
                  
                  
                     La 16 februarie 2021, având în vedere impactul persistent al crizei provocate de pandemia de COVID-19 asupra traficului aerian, UE a modificat Regulamentul (CEE) nr. 95/93 pentru a acorda companiilor aeriene o derogare suplimentară de la regula „folosești sau pierzi” pentru perioada de planificare orară din vara anului 2021, suspendând aplicarea acestei reguli în perioada cuprinsă între 28 martie 2021 și 30 octombrie 2021.
                  
               
                     (5)
                  
                  
                     În temeiul articolului 10a alineatul (5) din Regulamentul (CEE) nr. 95/93, Comisia este împuternicită să adopte acte delegate pentru a modifica perioada de suspendare a regulii „folosește sau pierzi” prevăzută la articolul 10a alineatul (3).
                  
               
                     (6)
                  
                  
                     În plus, în conformitate cu articolul 10a alineatul (5) din Regulamentul (CEE) nr. 95/93, în cazul în care este strict necesar pentru a aborda evoluția impactului crizei provocate de pandemia de COVID-19 asupra nivelurilor traficului aerian, Comisia este împuternicită să adopte acte delegate pentru a modifica rata de utilizare a sloturilor cu o valoare cuprinsă între 30 % și 70 %.
                  
               
                     (7)
                  
                  
                     În pofida unei creșteri treptate, nivelul traficului aerian din prima jumătate a anului 2021 este încă scăzut în comparație cu aceeași perioadă din 2019, situându-se, în medie, la aproximativ 38 % din cel înregistrat în perioada corespunzătoare din 2019. Deși este dificil de preconizat exact traiectoria de redresare a nivelului traficului aerian, este rezonabil să se anticipeze că situația va persista în viitorul apropiat, cu o reducere constantă a decalajului privind traficul aerian dintre 2019 și 2021. Pe baza previziunilor Eurocontrol pe o perioadă de patru ani, publicate la 21 mai 2021, luând în calcul scenariul cel mai probabil, care presupune că vaccinurile își vor demonstra eficacitatea în 2022, nivelul mediu anual al traficului aerian va fi de 50 % în 2021 și de 72 % în 2022 față de cel înregistrat în 2019. Pe baza previziunilor lunare ale Eurocontrol disponibile pentru 2021 și a mediei anuale a Eurocontrol pentru 2022, se preconizează că traficul aerian în perioada de planificare orară din iarna 2021/2022 se va situa la un nivel de 70 % față de cel înregistrat în 2019.
                  
               
                     (8)
                  
                  
                     Datele compilate de Organizația Mondială a Sănătății și de Centrul European de Prevenire și Control al Bolilor arată că reducerea persistentă a traficului aerian este rezultatul impactului crizei provocate de pandemia de COVID-19. Datele disponibile indică o corelație între creșterea numărului de cazuri și răspunsurile statelor membre și ale țărilor terțe la această creștere, prin adoptarea de măsuri care afectează transportul aerian și au ca efect reducerea nivelului traficului aerian. Astfel de măsuri, care pot fi introduse sau eliminate într-un termen foarte scurt, contribuie la crearea unui climat de incertitudine și au un impact negativ asupra încrederii consumatorilor și a comportamentului acestora în materie de rezervare.
                  
               
                     (9)
                  
                  
                     Având în vedere creșterea numărului de cazuri de infectări cu COVID-19 și posibila răspândire a unor noi variante, este rezonabil să se anticipeze un număr semnificativ de anulări ca urmare a crizei provocate de pandemia de COVID-19 în următoarea perioadă de planificare orară de iarnă, cuprinsă între 31 octombrie 2021 și 26 martie 2022, în cazul în care companiile aeriene ar fi obligate să își utilizeze toate sloturile orare din 2019 în conformitate cu articolul 8 din Regulamentul (CEE) nr. 95/93.
                  
               
                     (10)
                  
                  
                     Prin urmare, este necesară prelungirea perioadei prevăzute la articolul 10a alineatul (3) din Regulamentul (CEE) nr. 95/93 de la 31 octombrie 2021 până la 26 martie 2022.
                  
               
                     (11)
                  
                  
                     Cererea de transport în perioada de planificare orară de iarnă, cuprinsă între 31 octombrie 2021 și 26 martie 2022, ar putea rămâne scăzută în ciuda progreselor înregistrate în cadrul campaniilor de vaccinare, a sporirii siguranței transportului și a relaxării măsurilor care afectează capacitatea pasagerilor de a călători. Menținerea unui nivel scăzut al cererii în perioada de planificare orară de iarnă ar putea indica schimbări structurale pe termen lung ale pieței și ale comportamentului consumatorilor. Prin urmare, rata de utilizare a sloturilor orare ar trebui stabilită astfel încât, pe de o parte, să evite consecințele negative nedorite asupra situației financiare a transportatorilor aerieni și impactul negativ asupra mediului provocat de operarea zborurilor cu factor de încărcare zero sau aproape zero doar cu scopul de a-și păstra drepturile istorice asupra sloturilor orare și, pe de altă parte, să stimuleze companiile aeriene să utilizeze în mod eficient capacitatea aeroportuară sau să returneze sloturile în rezerva de sloturi pentru a fi folosite de alți utilizatori.
                  
               
                     (12)
                  
                  
                     În plus, rata de utilizare ar trebui să garanteze un număr minim de servicii pentru a spori încrederea pasagerilor, utilizarea eficientă a capacității aeroportuare în perioada de planificare orară din iarna 2021/2022 și conectivitatea fiabilă.
                  
               
                     (13)
                  
                  
                     De asemenea, rata de utilizare a sloturilor orare ar trebui să țină seama de schimbările structurale pe termen mai lung în ceea ce privește piața și comportamentul consumatorilor, pentru a permite adaptarea treptată a pieței la evoluția cererii și deblocarea capacității pentru perioada de planificare orară din iarna 2022/2023. În special ținând cont că unele companii aeriene au utilizat sloturi orare ad-hoc în 2020 și la începutul anului 2021 fără a obține sloturi istorice.
                  
               
                     (14)
                  
                  
                     Prin urmare, rata de utilizare a sloturilor orare pentru perioada de planificare orară din iarna 2021/2022 ar trebui stabilită la 50 %.
                  
               
                     (15)
                  
                  
                     Deși se presupune, în general, că transportatorii aerieni vor opera zboruri odată cu creșterea cererii, un prag de utilizare mai scăzut prezintă riscul ca unii transportatori să limiteze operațiunile din anumite aeroporturi la minimul necesar doar pentru păstrarea drepturilor istorice asupra acestor sloturi orare, în detrimentul transportatorilor concurenți, al administratorilor de aeroporturi și al consumatorilor. Este puțin probabil ca o eventuală eliberare a unei părți a capacității aeroportuare ca urmare a acestei noi rate de utilizare să provoace o perturbare gravă a operațiunilor și rețelelor companiilor aeriene, cum s-ar întâmpla în cazul unei rate de utilizare mai mari.
                  
               
                     (16)
                  
                  
                     În scopul securității juridice, în special în ceea ce îi privește pe coordonatorii de sloturi și pe operatorii aerieni, prezentul regulament ar trebui să intre în vigoare în regim de urgență în ziua următoare datei publicării în Jurnalul Oficial al Uniunii Europene,
                  
               ADOPTĂ PREZENTUL REGULAMENT:
         
            Articolul 1
            La articolul 10a din Regulamentul (CEE) nr. 95/93, alineatul (3) se înlocuiește cu următorul text:
            
               
                  „(3)   În ceea ce privește sloturile care nu au fost puse la dispoziția coordonatorului pentru realocare în conformitate cu articolul 10 alineatul (2a), în decursul perioadei cuprinse între 28 martie 2021 și 26 martie 2022 și în sensul articolului 8 alineatul (2) și al articolului 10 alineatul (2), dacă un transportator aerian îi dovedește coordonatorului că a utilizat seria de sloturi în cauză, astfel cum a fost autorizat de coordonator, timp de cel puțin 50 % în cursul perioadei de planificare orară cuprinse între 28 martie 2021 și 30 octombrie 2021, și timp de 50 % în cursul perioadei de planificare orară cuprinse între 31 octombrie 2021 și 26 martie 2022, respectivul transportator aerian are dreptul la aceeași serie de sloturi în următoarea perioadă de planificare orară echivalentă.
                  În ceea ce privește perioada menționată la primul paragraf de la prezentul alineat, valoarea procentuală menționată la articolul 10 alineatul (4) și la articolul 14 alineatul (6) litera (a) este de 50 % pentru perioada de planificare orară cuprinsă între 28 martie 2021 și 30 octombrie 2021, și 50 % pentru perioada de planificare orară cuprinsă între 31 octombrie 2021 și 26 martie 2022.”
               
            
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 iulie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 14, 22.1.1993, p. 1.